b'\n_START_ARTICLE_\nJack Butland\n_START_SECTION_\nKlubbkarriere\n_START_PARAGRAPH_\nButland startet sin fotballkarriere med barnefotball for Clevedon United FC f\xc3\xb8r han i 2007 dro videre til juniorfotball hos Birmingham City FC. Etter at han ble ferdig med grunnskolen i 2009 ble Butland tatt opp i Birminghams ungdomsakademi. I en alder av 16 \xc3\xa5r debuterte han p\xc3\xa5 Birminghams reservelag og signerte deretter sin f\xc3\xb8rste profesjonelle kontrakt med klubben. Under 2010/2011-sesongen ble han tildelt f\xc3\xb8rstelagsnummer, og var tiltenkt rollen som backup for f\xc3\xb8rstelagsm\xc3\xa5lvaktene Ben Foster og Colin Doyle._NEWLINE_Like etter at Stuart Pearce hadde gitt Butland sin debut p\xc3\xa5 England U21 ble han i september 2011 sendt p\xc3\xa5 et korttidsl\xc3\xa5n fra Birmingham til Cheltenham Town FC i Football League Two. Etter \xc3\xa5 ha spilt 12 seriekamper for Cheltenham returnerte han til Birmingham, bare for \xc3\xa5 returnere til et nytt utl\xc3\xa5n til Cheltenham i februar 2012, som denne gangen varte ut v\xc3\xa5rsesongen._NEWLINE_Her spilte han 12 seriekamper f\xc3\xb8r han i midten av april ble kalt tilbake til Birmingham for deres siste tre seriekamper som f\xc3\xb8lge av en skade p\xc3\xa5 f\xc3\xb8rstelagsm\xc3\xa5lvakt Boaz Myhill.\n_START_SECTION_\nInternasjonal karriere\n_START_PARAGRAPH_\nButland har enda til gode \xc3\xa5 debutere for det engelske herrelandslaget, men han har aldersbestemte kamper for England fra U16 og frem til U21. Butland var \xc3\xa9n av fem s\xc3\xa5kalte standbyspillere i Englands landslagstropp til EM i fotball 2012 i Polen og Ukraina, og ble derfor kalt inn av landslagstrener Roy Hodgson i den endelige troppen den 25. mai, da Norwich-m\xc3\xa5lvakt John Ruddy brakk en finger under trening._NEWLINE_Han ble tatt ut i Englands tropp til VM i fotball 2018 i Russland.'